b'\n_START_ARTICLE_\nVince Cable\n_START_SECTION_\nPoliittinen ura\n_START_PARAGRAPH_\nCable opiskeli kansantaloustiedett\xc3\xa4 Cambridgen yliopistossa ja suoritti sittemmin tohtorin tutkinnon Glasgow\xe2\x80\x99n yliopistossa. Valmistuttua h\xc3\xa4n liittyi ty\xc3\xb6v\xc3\xa4enpuolueeseen ja oli ehdokkaana vuoden 1970 parlamenttivaaleissa. Vuosina 1995\xe2\x80\x931997 h\xc3\xa4n toimi Shellin p\xc3\xa4\xc3\xa4ekonomistina._NEWLINE_Alahuoneeseen Cable valittiin vuonna 1997. H\xc3\xa4n toimi liberaalidemokraattien varapuheenjohtajana 2006\xe2\x80\x932010, mist\xc3\xa4 teht\xc3\xa4v\xc3\xa4st\xc3\xa4 erosi keskitty\xc3\xa4kseen kauppa- ja innovaatioministerin teht\xc3\xa4v\xc3\xa4\xc3\xa4ns\xc3\xa4 David Cameronin hallituksessa._NEWLINE_Tim Farron luopui liberaalidemokraattien johdosta puolueen saatua vain muutaman lis\xc3\xa4paikan vuoden 2017 vaaleissa, mink\xc3\xa4 j\xc3\xa4lkeen Cable valittiin h\xc3\xa4nen seuraajakseen puolueen johtajaksi. Cablen aikana liberaalidemokraatit p\xc3\xa4\xc3\xa4si hy\xc3\xb6dynt\xc3\xa4m\xc3\xa4\xc3\xa4n Brexit-vastaisuutta ja saavutti parhaimmat kannatuslukunsa sitten vuoden 2010, mink\xc3\xa4 lis\xc3\xa4ksi puolue p\xc3\xa4rj\xc3\xa4si hyvin vuoden 2019 paikallisvaaleissa ja eurovaaleissa. Cablen seuraajaksi liberaalidemokraattien johtajaksi valittiin hein\xc3\xa4kuussa 2019 Jo Swinson. Cable on ilmoittanut syyskuussa 2019 pit\xc3\xa4m\xc3\xa4ss\xc3\xa4\xc3\xa4n puheessa j\xc3\xa4tt\xc3\xa4v\xc3\xa4ns\xc3\xa4 alahuoneen seuraavissa parlamenttivaaleissa.\n_START_SECTION_\nPoliittiset n\xc3\xa4kemykset\n_START_PARAGRAPH_\nJoulukuussa 2010 The Daily Telegraph julkaisi nauhan keskustelusta, jossa Cable keskustellessaan \xc3\xa4\xc3\xa4nest\xc3\xa4ji\xc3\xa4 esitt\xc3\xa4vien toimittajien kanssa uhkasi voivansa kaataa hallituksen niin halutessaan. Cable julisti keskustelussa my\xc3\xb6s "sodan" mediamoguli Rupert Murdochille ja News Corporationille sen pyrkiess\xc3\xa4 ostamaan BSkyB-televisioyhti\xc3\xb6n._NEWLINE_Cable on profiloitunut brexitin vastustajaksi ja on sanonut olevansa avoin ajatukselle liberaalidemokraattien nimenmuutoksesta, jotta puolue saisi paremmin poliittisen keskustan \xc3\xa4\xc3\xa4nest\xc3\xa4jien ja poliitikkojen tuen taakseen. Cable on my\xc3\xb6s alkuvuonna 2019 sanonut kannattavansa eutanasian laillistamista Yhdistyneess\xc3\xa4 kuningaskunnassa.'